《贺新郎 方绣山同年长郎新娶》
清代·宋琬

海燕雕梁语。认乌衣、旧家宅巷，双栖偕旅。小谢翩翩如逸少，千里骅骝初举。

羡孔雀、屏风开处。家在凤凰台畔住，紫鸾车、族拥吹箫侣。

天付与，元霜杵。

阿翁早解渊明组。记摩挲、掌中英物，石麟誇汝。佳妇佳儿双白璧，诗奏兰陔华黍。

刘表男儿才尺许。欲倩蹇修他日后，卜西邻、勉娶田家女。

呼老友，烹肥羜。

作者简介：宋琬（1614～1674）清初著名诗人，清八大诗家之一。字玉叔，号荔裳，汉族，莱阳（今属山东）人。顺治四年进士，授户部主事，累迁永平兵仆道、宁绍台道。族子因宿憾，诬其与闻逆谋，下狱三年。久之得白，流寓吴、越间，寻起四川按察使。琬诗入杜、韩之室，与施闰章齐名，有南施北宋之目，又与严沆、施闰章、丁澎等合称为燕台七子，著有《安雅堂集》及《二乡亭词》。